b'\n_START_ARTICLE_\nJesse Rantam\xc3\xa4ki\n_START_SECTION_\nUra\n_START_PARAGRAPH_\nRantam\xc3\xa4ki on S-Kiekon kasvatti. Kaudella 2011\xe2\x80\x932012 h\xc3\xa4n toimi seuran C-nuorten varakapteenina. Rantam\xc3\xa4ki ylsi S-Kiekon C-nuorten sis\xc3\xa4isen sy\xc3\xb6tt\xc3\xb6p\xc3\xb6rssin voittoon sek\xc3\xa4 I-divisioonan runkosarjassa ett\xc3\xa4 karsintasarjassa tehden molemmissa 20 sy\xc3\xb6tt\xc3\xb6pistett\xc3\xa4. Kaudella 2012\xe2\x80\x932013 h\xc3\xa4n voitti seuran B-nuorten Mestis-joukkueen sis\xc3\xa4isen piste- ja sy\xc3\xb6tt\xc3\xb6p\xc3\xb6rssin tehoilla 16+43=59. Joukkue p\xc3\xa4\xc3\xa4si kauden p\xc3\xa4\xc3\xa4tteeksi juhlimaan B-Nuorten Mestiksen pronssimitaleja._NEWLINE_Kaudeksi 2013\xe2\x80\x932014 Rantam\xc3\xa4ki siirtyi Vaasan Sportin B-nuoriin. Kaudella 2014\xe2\x80\x932015 h\xc3\xa4n debytoi seuran SM-liigajoukkueessa. Rantam\xc3\xa4ki pelasi ensimm\xc3\xa4isen SM-liigaottelunsa 24. helmikuuta 2015 Saimaan Palloa vastaan. H\xc3\xa4n sai ottelussa j\xc3\xa4\xc3\xa4aikaa 6.16 minuuttia. Kaikkiaan Rantam\xc3\xa4ki pelasi kauden aikana seitsem\xc3\xa4n SM-liigaottelua. Maaliskuussa 2015 h\xc3\xa4n teki Sportin kanssa kaksivuotisen jatkosopimuksen._NEWLINE_Rantam\xc3\xa4ki pelasi kaudella 2015\xe2\x80\x932016 loukkaantumisen vuoksi ainoastaan kuusi ottelua Sportin A-nuorissa, eik\xc3\xa4 h\xc3\xa4n saanut tililleen otteluakaan SM-liigassa. Joulukuun 2016 lopulla Rantam\xc3\xa4ki teki Sportin kanssa kaksivuotisen jatkosopimuksen. Kaudella 2016\xe2\x80\x932017 h\xc3\xa4n voitti seuran A-nuorten sis\xc3\xa4isen tehotilaston lukemalla +7. Rantam\xc3\xa4ki pelasi kauden aikana SM-liigassa kahdeksan runkosarjaottelua. H\xc3\xa4n pelasi miesten pelej\xc3\xa4 my\xc3\xb6s seitsem\xc3\xa4n ottelun verran lainalla Mestis-joukkue Kokkolan Hermeksess\xc3\xa4._NEWLINE_Kes\xc3\xa4kuussa 2018 Rantam\xc3\xa4en pelaajaura todettiin terveydellisist\xc3\xa4 syist\xc3\xa4 p\xc3\xa4\xc3\xa4ttyneeksi vain 21-vuotiaana.\n_START_SECTION_\nMuuta\n_START_PARAGRAPH_\nRantam\xc3\xa4ki valmistui ylioppilaaksi Vaasan lyseon lukiosta syksyll\xc3\xa4 2015.'